‏20 פברואר 2017

**לוחמי הגלבוע: שלבים אחרונים בהקמת יחידת מתנדבי כבאות והצלה בכפר יחזקאל; תהיה מבצעית במהלך חודש אפריל; תוספת כוח משמעותית לפעילות הרשות הארצית לכבאות בגלבוע**

הקמת יחידת מתנדבי כבאות והצלה יישובית בכפר יחזקאל נמצאת בשלביה האחרונים, ומתנהלת בהתאם לתכנון לפיו על היחידה להיות מבצעית במהלך חודש אפריל הקרוב. השבוע סיימו בהצלחה חברי היחידה את המבחן המעשי בקורס המסכם שנערך בבסיס האימונים של הרשות הארצית לכבאות והצלה (כב"א) בסמוך לכפר שמריהו. כעת יושלמו הסידורים הנדרשים לקליטת הכבאית (משאית כיבוי) אשר תוצב באופן קבוע בכפר-יחזקאל, וכן בקליטתם של המתנדבים בשירות כב"א.

חברי היחידה, כולם תושבי המושב, יתנו מענה ראשוני לאירועים ביישוב ובקרבתו עד להגעת צוותי הכיבוי מתחנות עפולה ובית שאן וייטלו חלק באירועים גדולים בגזרה. בכך הם ישרתו את המטרה העיקרית לה הוקמו- מהנה ראשוני וצמצום זמני התגובה, של כוחות ההצלה בגלבוע, לזירות אירועי חירום. במסגרת הקורס שהסתיים השבוע הוכשרו מתנדבי כפר יחזקאל בהתנהלות מקצועית נכונה נוכח שריפות מבנה, שריפות שדה ויער, שריפת רכב, שריפת ארון חשמל, חילוץ מתאונות דרכים, סריקה וחילוץ במבנה ועוד. בנוסף הוכשרו כמגישי עזרה ראשונה (44 שעות לימוד).

סמלת מיה אלוני, המשרתת בשגרה בכב"א כדוברת תחנה מרחבית עפולה, היא תושבת כפר יחזקאל והכוח המניע מאחורי הקמת היח' בישוב. לדבריה: "הקורס משלב מתן עזרה והנאה מפעילות ומעניק לנו הזדמנות לתרום לסביבה וגם לעצמנו. לאחר ההסמכה כמתנדבים בכב"א, יקבל היישוב משאית כיבוי אשר תמצא באופן קבוע במושב, ותאויש בצוותי כוננות, כך שתוזנק לכל אירוע נדרש."

ראוי לציין כי מחוז צפון ברשות הארצית לכבאות והצלה, נחשב כמחוז מוביל בהקמתם של יח' מתנדבים על בסיס מתנדבים בישובים, וזאת כלקח ממקרי עבר ורצון להגביר יכולות של תגובה מידית. הפעלת היח' כמבצעית במהלך חודש אפריל תהווה מכפיל כוח משמעותי לפעילות כב"א, בתקופה שבסמוך לחג פסח, המאופיינת בעלייה בכמות השריפות לאור ההתחממות במזג האוויר.

עובד נור, ראש המועצה הגיב בסיפוק רב: "זוהי קבוצה מאוד איכותית. יש בה תושבים היודעים מה זו מחויבות ונתינה. יש בהם אהבה לזולת ולחברה, ולא נותר לנו אלא להתגאות בהם. אנחנו רואים בהם שגרירים טובים של ציבור תושבי הגלבוע בכל הקשור לבטיחות אש, ומניעת סכנה לציבור."

היחידה שתוקם בכפר יחזקאל מצטרפת ליחידה שכבר פועלת בהצלחה רבה במגן שאול. היא מהווה שלב נוסף בבנייה וביסוס כוחות של יחידות מתנדבים, שיפעלו בישובים, וזאת כחלק מתכנית העבודה שמקדם קב"ט המועצה, גיא איצ'קוביץ על בסיס שיקולים מבצעיים וניתוח הסיכונים בגלבוע. ראוי לציין כי פעילותו של קב"ט המועצה נעשית תוך בשיתוף פעולה מרשים עם רס"ר דותן שגב, רכז המתנדבים ברשות הארצית לכבאות והצלה במחוז הצפון.

מצ"ב תמונות לפרסום.

**לפרטים נוספים: שי אלט, דובר המועצה: 058-6650088.**